Guwahati :  आसाम प्रदेश कंग्रेस कमिटि सुंद'यै ए पि सि सि गागि दैदेनगिरिनि गेजेराव सोलिबाय थानाय गुलुं गुजुं थासारि जोबथारनानै थाङाखै । बे राजखान्थियारि थासारिया सान बारलांनायाव गाज्रि गाज्रिसिन जाबोनो हमदों । दोलोनि सासे दैदेनगिरिया गुबुन सासे दैदेनगिरिखौ दोलोनि लोरबां राजखान्थियारि थामोन्था आरो गुबुन बिथिंनि सायाव गोख्रोंङै गोखा गोखा रावजों सोंखारिनाय नुनो मोननाय जादों । गाहायै आसामनि गाहाइ बेरेखा राजखान्थि दोलो कंग्रेस दोलोनि थिरांथा लानायखौ गोख्रों सोंखारिनाय सोलिबाय थादों । कंग्रेस ललिजलेसार पार्टि सुंदयै ( Congress Legislature Party ) नि दैदेनगिरि देबब्रत सइकीया बिथाङा दोलोनि सिङाव मोनबो आइन आब्रुथि सामलायजाया जासे सोलिबाय गुदुं गुसुं थासारि नोजोर लाखिनानै मिरु समिटिनि खाथियाव नुजाथिनायनि खोथा । बे थांखियै कंग्रेस ललिजलेसार पार्टि सुंदयै ( Congress Legislature Party ) नि दैदेनगिरि देबब्रत सइकीया बिथाङा बुङो दि दोलोनि सा जिनै एम एल ए ( Legislator ) मोना आंनि हेंथायै लाबोनाय गोख्रों अ'जदनि सायाव हाइ कामान्ड अदेबानि दुलाराय भारत कंग्रेस कमिटि ( All India Congress Committee ) नि मिथिहरबावगोन । आसाम प्रदेश कंग्रेस कमिटि ( Assam Pradesh Congress Committee ) निफ्राय मोननाय मोनसे फोथायथाव खौरांनि बादिब्ला आसाम बिधान सभानि सावराय जथुमाव गावनि बिबुंथि एबा गोरा थिरांथा लानायाव फेलें जादों । हादोरसानि गाहाइ बेरेखा राजखान्थि हान्जा महरै आसाम कंग्रेसनि सा 12 एम एल ए मोना सिबसागर जिलानि नाजिरा बिधान सभा बियाबनि एम एल ए देबब्रत सइकीया बिथांखौ कंग्रेस ललिजलेसार पार्टि सुंदयै ( Congress Legislature Party ) नि दैदेनगिरि मासिनिफ्राय बोख्लायनायनि थाखाय दासिमाव बै एम एल ए मोना मिरु कंग्रेस कमिटिसिम लाइजाम ( Letter ) दैथायहरदों । बेजों लोगोसे गुबुन मोनसे सुलुंनिफ्राय मोनथिनो मोननाय खौरांनि बादिब्ला सि एल पि दैदेनगिरिया लोरबां थिरांथा लानायनि अ'जद दैखांनानै माखासे गोजोन गैयि कंग्रेसनि एम एल ए थान्दै हान्जा ( Congress MLA Delegation ) या हादोरनि राजथावनि गोदान दिल्लीआव सोहैदों , नाथाय बिसोरो मिरु दैदेनगिरि ( High Command ) निफ्राय आयदाखौ दैखांनो गनायथि ( Appointment ) मोनाखै होन्ना मोन्थिनो मोननाय जादों । लोगोसे एम एल ए मोना आसाम कंग्रेसनि बिबानाव थानाय दैदेनगिरि ( Observer ) आरो दुलाराय भारत कंग्रेस दोलो ( AICC ) नि गाहाइ नेहाथारि ( General Secretary ) हरीश रावान बिथांनि गेजेरजों मिरु आफादसिम गोजोन गैयि एबा दैदेनगिरि बोख्लायनायनि अ'जद दैखांनाय लाइजाम गथायदों । कंग्रेस ललिजलेसार पार्टि ( CLP ) नि दैदेनगिरि देबब्रत सइकीया बिथांआ बिधान सभानि गेजेराव जेंना जेंगोनाखौ गोख्रों राव एबा थिरांथा लानायाव फेलें जानाय आरो बिथांआ आसाम बिधान सभानि जथुम्मा सोलिबाय थानाय समाव बिनि लोगो एम एल ए मोनखौ गोबां बिफाननि गोब्राब खामानि रान्ना गालांङो होन्ना बुंथिदों । सा जिनै एम एल ए मोना बिथां सइकीयानि हेंथायै मिरु कंग्रेस कमिटिखौ 12 रिंगायाव अ'जद लाइ हरगोन होन्ना खौरां बिजोंजों फोरमाय जादों । 
सि एल पि दैदेनगिरि देबब्रत सइकीया दोलोनि हाइ कामान्डसिम लाइजाम हरबावगोन